ପୁରୀଃ ଗତ କାଲି ରାତ୍ରୀରେ ଏମାର ମଠ ନିକଟରେ ଘଟି ଥିବା ଗୁଳି କାଣ୍ଡ ଘଟଣାରେ ସିଂହଦ୍ବାର ଥାନା ଆଜି ମୁଖ୍ୟ ଅଭିଯୁକ୍ତ ସମେତ ୩ ଜଣଙ୍କୁ ଗିରଫ କରି କୋର୍ଟ ଚାଲାଣ କରିଛି। ଗିରଫ ହୋଇଥିବା ଅଭିଯୁକ୍ତମାନେ ହେଲେ ଚନ୍ଦନ ବାରିକ(୨୧), ଦୀପକ ବାରିକ(୧୯) ଓ ଲକ୍ଷ୍ମୀଧର ବାରିକ(୪୫) । ଚନ୍ଦନ ଓ ଦୀପକ ଦୁଇ ଭାଇ ଏବଂ ଲକ୍ଷ୍ମୀଧର ତାଙ୍କ ପିତା ଅଟନ୍ତି । ଗିରଫ ହୋଇଥିବା ଅଭିଯୁକ୍ତ ମାନେ ତଲୁଛ ସାହିର ଶ୍ରୀକୁମାର ସୁକ୍ଲଙ୍କ ଘରେ ଭଡ଼ାରେ ରହୁଛନ୍ତି।
ଶିବ ରାମ ଙ୍କ ମୁଣ୍ଡରେ ଦୁଇ ରାଉଣ୍ଡ ଗୁଳି ବାଜି ଥିଲା।
ଗୁଳିମାଡ଼ରେ ଶିବରାମଙ୍କର ଘଟଣା ସ୍ଥଳରେ ହିଁ ମୃତ୍ୟୁ ଘଟିଥିଲା । ଖବର ପାଇ ଘଟଣାସ୍ଥଳରେ ସିଂହଦ୍ବାର, ଟାଉନ୍ ଥାନା ପୋଲିସ ସହ ଏସପି ଡକ୍ଟର ସିଂ ପହଞ୍ଚି ତଦନ୍ତ ଆରମ୍ଭ କରିଥିଲେ । ଶିବରାମ ବାଇକ ଯୋଗେ ଘରୁ ଆସୁଥିବା ସମୟରେ ଦୁର୍ବୁତ୍ତମାନେ ଏମାର ମଠ ନିକଟରେ ତାଙ୍କ ମୁଣ୍ଡ ଉପରକୁ ଦୁଇ ରାଉଣ୍ଡ ଗୁଳି ଚଳାଇ ଫେରାର ହୋଇଯାଇଥିଲେ। ଘଟଣାସ୍ଥଳରେ ହିଁ ଶିବାରାମ ଟଳି ପଡ଼ିଥିଲେ। ସେଠାରେ ତାଙ୍କର ବାଇକ ଓ ମୋବାଇଲ ବ୍ଲୁ ଟୁଥ୍ ପଡିଥିଲା । ଏନେଇ ପୋଲିସ ସିଂହ ଦ୍ବାର ଥାନା ପୋଲିସ ଏକ ହତ୍ୟା ମାମଲା ରୁଜୁ କରି ତଦନ୍ତ ଆରମ୍ଭ କରି ଥିଲା। ପୋଲିସ ଆଜି ତିନି ଜଣ ଅଭିଯୁକ୍ତଙ୍କୁ ଗିରଫ କରି କୋର୍ଟ ଚାଲାଣ କରିଛି। କୋର୍ଟ ଅଭିଯୁକ୍ତର ଜାମିନ ଆବେଦନ ଖାରଜ କରିବାରୁ ପୋଲିସ ସେମାନଙ୍କୁ ଜେଲକୁ ପଠାଇ ଦେଇଛି ବୋଲି କହିଛନ୍ତି ଥାନା ଅଧିକାରୀ ସୁନିଲ କୁମାର ପ୍ରଧାନ।
